Document ID: 32005D0053

KOMMISSIONENS BESLUTNING
af 25. januar 2005
om anvendelse af artikel 3, stk. 3, litra e), i Europa-Parlamentets og Rådets direktiv 1999/5/EF på radioudstyr, som er beregnet til at indgå i det automatiske identifikationssystem (AIS)
(meddelt under nummer K(2005) 110)
(EØS-relevant tekst)
(2005/53/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (1), særlig artikel 3, stk. 3, litra e), og
ud fra følgende betragtninger:
(1)
En række medlemsstater har gennemført eller har til hensigt at gennemføre fælles sikkerhedsprincipper og -regler for AIS-udstyr på skibe, der ikke er omfattet af kravene til udstyr på skibe i kapitel V i den internationale konvention om sikkerhed for menneskeliv på søen, 1974 (SOLAS).
(2)
Harmoniseringen af radiotjenester bidrager til, at ikke-SOLAS-skibe kan navigere mere sikkert, navnlig i nødsituationer og under dårlige vejrforhold, og medlemsstaterne opfordrer derfor til, at sådanne skibe deltager i AIS.
(3)
AIS er beskrevet i Den Internationale Søfartsorganisations (IMO) bestemmelse 19 i kapitel V i SOLAS - »Carriage requirements for shipborne navigational systems and equipment«.
(4)
Den Internationale Telekommunikationsunions (ITU) radioreglement anviser bestemte frekvenser, 161,975 (AIS1) og 162,025 (AIS2) MHz, til brug for AIS. Andre frekvenser, der er tildelt maritim kommunikation, er muligvis også til rådighed for AIS. Alt radioudstyr, der anvendes på disse frekvenser, skal være kompatibelt med den angivne anvendelse af disse frekvenser, og der skal være en rimelig sikkerhed for, at det vil fungere korrekt.
(5)
Kommissionens beslutning 2003/213/EF af 25. marts 2003 om anvendelse af artikel 3, stk. 3, litra e), i direktiv 1999/5/EF på radiokommunikationsudstyr beregnet til brug om bord på ikke-SOLAS-skibe, og som er beregnet til at indgå i det automatiske identifikationssystem (AIS) (2) finder kun anvendelse på udstyr, der er beregnet til brug om bord på ikke-SOLAS-skibe. Et højt sikkerhedsniveau anses kun for at kunne opnås, hvis alt udstyr, der bruges om bord på ikke-SOLAS-skibe og tilhørende landstationer, som deltager i AIS-systemet, fungerer korrekt. De samme krav bør derfor gælde for alle AIS-stationer.
(6)
For at gøre lovgivningen klar og overskuelig bør beslutning 2003/213/EF erstattes.
(7)
Denne beslutning bør først finde anvendelse efter en vis periode, for at give producenterne tilstrækkelig med tid til at bringe deres produktion af udstyr i overensstemmelse med de nye væsentlige krav.
(8)
De i denne beslutning fastsatte foranstaltninger er i overensstemmelse med udtalelse fra Udvalget for Overensstemmelsesvurdering og Markedstilsyn på Teleområdet -
VEDTAGET FØLGENDE BESLUTNING:
Artikel 1
Radioudstyr, der anvendes i den maritime mobile tjeneste som defineret i artikel 1.28 i radioreglementet fra Den Internationale Telekommunikationsunion (ITU) eller den maritime mobile satellittjeneste som defineret i artikel 1.29 i ITU's radioreglement, skal opfylde de væsentlige krav i direktiv 1999/5/EF, artikel 3, stk. 3, litra e).
Radioudstyr, som er omfattet af denne artikel, skal konstrueres således, at det sikres, at det fungerer korrekt i det miljø, det er beregnet til, på ikke-SOLAS-skibe og på landstationer, og det skal opfylde alle AIS-tjenestens relevante operationelle krav.
Artikel 2
Beslutning 2003/213/EF ophæves med virkning fra den i artikel 3 nævnte dato.
Artikel 3
Denne beslutning finder anvendelse fra den 26. juli 2005.
Artikel 4
Denne beslutning er rettet til medlemsstaterne.
Udfærdiget i Bruxelles, den 25. januar 2005.

Labels: 7
12
8